**Sikeres volt és tovább folytatódik az elkobzott fatermékek ingyenes átadása**

**Az elkobzott fatermékek közérdekű célú felhasználására meghirdetett pályázat első fordulója véget ért, de már indul az újabb pályázati lehetőség. A Nemzeti Élelmiszerlánc-biztonsági Hivatal (Nébih) által februárban indított tűzifaosztás során a pályázók a meghirdetett teljes mennyiséget, összesen 1273,83 m3 faterméket elvitték. Az EUTR ellenőrzések során elkobzott fatermékekből önkormányzatok és egyházi jogi személyek részesültek. A július 7-én induló második körben több mint 1500 m3-re, meghatározóan szintén tűzifára pályázhatnak az intézmények.**

Az idén februárban meghirdetett kezdeményezés első szakaszában elsősorban önkormányzatok pályáztak a tételekre, de néhány egyházi jogi személy is segítette a szociálisan rászorulók részére történő tűzifaosztást. A pályázati rendszer jól vizsgázott, a bírálatok zökkenőmentesen lezajlottak, majd a nyertesek és a Nébih munkatársai szoros együttműködésben szervezték meg az átadást és a – sokszor több napig is elhúzódó – szállításokat.

A meghirdetett fatermékek rendkívül sokféle méretben és elhelyezésben voltak a telephelyeken, ezért a felrakodás, valamint a szállítás megszervezése, kivitelezése komoly szervezést igényelt. Közös érdek volt azonban, hogy a tűzifa mielőbb a rászorulókhoz kerüljön, ezért a pályázók és a hatóság képviselői közös erővel oldották meg a felmerült problémákat.

A július 7-én induló második körben több mint 1500 m3-re, meghatározóan szintén tűzifára pályázhatnak az intézmények. Az első fordulóban szerzett tapasztalatok alapján a pályázati rendszer tovább egyszerűsödött, fontos azonban, hogy a kiosztás ezúttal is objektív feltételek mentén, a teljes esélyegyenlőség biztosításával zajlik majd! A pályázati felhívásban is vannak kisebb, de fontos változások, így azt javasolt ismét alaposan átolvasni az igények benyújtása előtt.

A most meghirdetett fatermék tételek – az eddigi tapasztalatok alapján – még az idei fűtési szezon előtt a nyertesekhez kerülhetnek. A pályázat sikeres lezárást követően elmondhatjuk, hogy az EUTR ellenőrzések során eddig elkobzott teljes famennyiség rövid idő alatt közérdekű célból hasznosult.

Az első körben nyertes pályázók névsora és az elnyert fatermék mennyisége a Nébih honlapján olvasható: <https://portal.nebih.gov.hu/-/sikeres-volt-es-tovabb-folytatodik-az-elkobzott-fatermekek-ingyenes-atadasa>

2020. július 7.

Nemzeti Élelmiszerlánc-biztonsági Hivatal